กรมควบคุมโรค แนะ 4 วิธีรับมือโรคมือ เท้า ปากในเด็ก เน้นให้สถานศึกษาคัดกรองเด็กทุกเช้า สอนให้ล้างมือเป็นประจำ
กรมควบคุมโรค แนะ 4 วิธีรับมือโรคมือ เท้า ปากในเด็ก เน้นให้สถานศึกษาคัดกรองเด็กทุกเช้า สอนให้ล้างมือเป็นประจำนพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวถึงกรณีมีรายงานข่าวพบเด็กนักเรียนของโรงเรียนมัธยมแห่งหนึ่งในจังหวัดนนทบุรี ป่วยด้วยไข้ออกผื่นหลายรายนั้น กรมควบคุมโรค   โดยสำนักงานป้องกันควบคุมโรค ที่ 4 จังหวัดสระบุรี ซึ่งดูแลพื้นที่จังหวัดนนทบุรี ได้ประสานข้อมูลไปยังสำนักงานสาธารณสุขจังหวัดนนทบุรี ตรวจสอบเรื่องนี้แล้วเบื้องต้นพบว่า การเจ็บป่วยครั้งนี้เกิดขึ้นในระดับชั้น ม.1 เท่านั้น โดยมีอาการไข้ ออกผื่น ลักษณะผื่นที่พบเป็นผื่นแดงกระจาย ผู้ป่วยทุกรายได้เข้ารับการรักษาทั้งในโรงพยาบาลรัฐ และเอกชน ซึ่งยังไม่พบอาการรุนแรง โดยอาการป่วยเบื้องต้นเกิดจากหลายสาเหตุซึ่งอาจเข้าได้กับหลายโรค ขณะนี้สำนักงานสาธารณสุขจังหวัดนนทบุรี กำลังสอบสวนโรคและรอผลยืนยันการวินิจฉัยโรคอย่างชัดเจนอีกครั้ง อย่างไรก็ตามกรมควบคุมโรค ได้สั่งการไปยังสำนักระบาดวิทยา สำนักโรคติดต่อทั่วไป  สำนักงานป้องกันควบคุมโรค ทั้ง 12 เขตทั่วประเทศ และสถาบันป้องกันควบคุมโรคเขตเมือง  เพื่อดำเนินการเฝ้าระวังและติดตามสถานการณ์ของโรคมือ เท้า ปาก และโรคอื่นๆ ที่มักพบในช่วงฤดูฝน โดยเตรียมประสานข้อมูลและสนับสนุนทีมเฝ้าระวังสอบสวนเคลื่อนที่เร็ว (SRRT) รวมถึงสื่อประชาสัมพันธ์ แก่หน่วยงานในพื้นที่อย่างเต็มที่          ทั้งนี้ กรมควบคุมโรค ขอแนะนำ 4 วิธีในการป้องกันโรคมือ เท้า ปาก ได้แก่ 1.ลดการสัมผัสเชื้อ โดยเชื้อโรคมือ เท้า ปากจะอยู่ในน้ำมูก น้ำลาย น้ำจากแผลตุ่มพองหรืออุจจาระของผู้ป่วย 2.หมั่นทำความสะอาดของใช้และของเล่นของเด็กเป็นประจำ 3.หมั่นให้เด็กล้างมือบ่อยๆ ด้วยน้ำและสบู่ หรือเจลแอลกอฮอล์ ทั้งก่อนและหลัง รับประทานอาหารหรือเข้าห้องน้ำ และ 4.หากพบผู้ป่วย ควรให้หยุดเรียนและรักษาจนกว่าจะหาย สำหรับศูนย์พัฒนาเด็กเล็กและโรงเรียน ควรมีการคัดกรองเด็กนักเรียนทุกเช้าก่อนเข้าห้องเรียน เพื่อตรวจดูนักเรียนที่มีอาการแสดงของโรค คือมีไข้ ผื่น ตุ่มน้ำใส หรือเม็ดแดงๆ ในปาก ฝ่ามือ ฝ่าเท้า หรือก้น หากพบเด็กป่วยให้แยกออกมา แจ้งผู้ปกครองให้มารับกลับและพักรักษาจนกว่าจะหายเป็นปกติ จัดจุดล้างมือหรือเจลแอลกอฮอล์สำหรับล้างมือ  ส่วนผู้ปกครอง ควรหมั่นสังเกตอาการของบุตรหลาน หากพบมีอาการข้างต้นควรให้หยุดเรียนและพักรักษาจนกว่าจะหาย ถ้าหากเด็กมีอาการแทรกซ้อน เช่น ไข้สูง ซึม อาเจียน หอบต้องรีบนำเด็กไปรับการรักษาที่โรงพยาบาลทันที